PMIndiaData/PMIndiaSum huggingface dataset:
কাইলৈ প্ৰধানমন্ত্ৰীয়ে দেশবাসীৰ হাতত অৰ্পণ কৰিব আই এন এচ কালৱেৰি ছাৱমেৰিণ

বৃহস্পতিবাৰে প্ৰধানমন্ত্ৰী শ্ৰী নৰেন্দ্ৰ মোদীয়ে মুম্বাইত দেশবাসীৰ হাতত অৰ্পণ কৰিব নৌসেনাৰ ছাৱমেৰিণ আই এন এচ কালৱেৰি । আই এন এচ কালৱেৰি এক ডিজেল-ইলেক্ট্ৰিক চালিত আক্ৰমণাত্মক ছাৱমেৰিণ যাক ভাৰতীয় নৌসেনাৰ বাবে মেজাগণ ডক শ্বিপবিল্ডাৰ্ছ লিমিটেডে সাজি উলিয়াইছে। ‘মে’ক ইন ইণ্ডিয়া’ পদক্ষেপৰ সফল উদাহৰণ এইখন ছাৱমেৰিণ ভাৰতীয় নৌসেনাৰ বাবে সাজি উলিওৱা ছখন ছাৱমেৰিণৰ অন্যতম। এই প্ৰকল্প ফ্ৰান্সৰ সহযোগত সম্পূৰ্ণ কৰা হৈছে। নেভেল ডকয়াৰ্ডত সুৰক্ষা মন্ত্ৰী, মহাৰাষ্ট্ৰ চৰকাৰৰ কেইবাজনো গণ্য-মান্য ব্যক্তি আৰু জ্যেষ্ঠ নৌসেনাৰ বিষয়াৰ উপস্থিতিত প্ৰধানমন্ত্ৰীয়ে উক্ত ছাৱমেৰিণৰ লোকাৰ্পণ কৰিব।তেওঁ উপস্থিত ব্যক্তিসকলক উদ্দেশ্যি ভাষণ দিয়াৰ লগতে ছাৱমেৰিণত কিছুদূৰ ভ্ৰমণ কৰিব।
তামিলনাডুৰ কুনুড়ত নতুন ভাইৰেল ভেকচিন উত্পাদন গোট স্থাপনৰ বাবে পেষ্টিউৰ ইনষ্টিটিউট অৱ ইণ্ডিয়ালৈ ৩০ একৰ ভূমি প্ৰদানৰ প্ৰস্তাৱলৈ কেবিনেটৰ অনুমোদন

প্ৰধানমন্ত্ৰী নৰেন্দ্ৰ মোদীৰ পৌৰহিত্যত অনুষ্ঠিত কেবিনেটৰ এক গুৰুত্বপূৰ্ণ বৈঠকত তামিলনাডুৰ কুনুড়ত নতুন ভাইৰেল ভেকচিন উত্পাদন গোট স্থাপনৰ বাবে পেষ্টিউৰ ইনষ্টিটিউট অৱ ইণ্ডিয়ালৈ ৩০ একৰ ভূমি প্ৰদানৰ বাবে উত্থাপিত প্ৰস্তাৱলৈ অনুমোদন জনোৱাৰ সিদ্ধান্ত গ্ৰহণ কৰা হৈছে। এই প্ৰকল্পটোৰ অধীনত পিআইআই কুনুড়ত ভাইৰেল ভেকচিন (যেনে টিচিএ বসন্ত ৰোগ প্ৰতিৰোধী ভেকচিন আদি) আৰু এণ্টি ছেৰা (যেনে সৰ্পদংশন প্ৰতিৰোধী আৰু ৰেবিজ প্ৰতিৰোধী ছেৰা) প্ৰস্তুত কৰা হ’ব। উল্লেখ্য যে এই প্ৰকল্পৰ বাবে আবণ্টিত ভূমি বিনামূলীয়াকৈ হস্তান্তৰ কৰা হ’ব। এই প্ৰকল্পৰ বাবে ব্যৱহৃত ভূমিখিনি ঔদ্যোগিক ভূমিৰ পৰা প্ৰতিষ্ঠানিক ভূমি হিচাপে সলনি কৰিছে স্বাস্থ্য আৰু পৰিয়াল কল্যাণ মন্ত্ৰালয়ে। লাভালাভসমূহ – এই ভুমিৰ আবণ্টনে শিশুৰ বাবে জীৱন ৰক্ষাকাৰী ভেকচিন উত্পাদন, দেশৰ ভেকচিন সুৰক্ষা বিষয়টোক শক্তিশালীকৰণ কৰাৰ লগতে ভেকচিনৰ মূল্য হ্ৰাস কৰিব আৰু সম্প্ৰতি আমদানি কৰি অনা ভেকচিনৰ পৰাও ৰেহাই লাভ কৰিব।